b'\n_START_ARTICLE_\nDzongas\n_START_PARAGRAPH_\nDzongas (tibet. \xe0\xbd\xa2\xe0\xbe\xab\xe0\xbd\xbc\xe0\xbd\x84\xe0\xbc\x8b , rDzong)\xc2\xa0\xe2\x80\x93 architekt\xc5\xabros statini\xc5\xb3 (tvirtovi\xc5\xb3) tipas, paplit\xc4\x99s Tibete ir Tibeto kult\xc5\xabros \xc4\xaftakotose \xc5\xa1alyse. Nors dzong\xc5\xb3 statybos tradicija yra kilusi i\xc5\xa1 Tibeto, \xc4\x8dia j\xc5\xb3 beveik neb\xc4\x97ra i\xc5\xa1lik\xc4\x99, o garsiausi dzongai m\xc5\xabs\xc5\xb3 laikais yra Butane.\n_START_SECTION_\nFunkcijos\n_START_PARAGRAPH_\nDzongai pasi\xc5\xbeymi ypa\xc4\x8d daugialyp\xc4\x97mis funkcijomis. Nors pirmin\xc4\x97 j\xc5\xb3 paskirtis yra gynybin\xc4\x97, jie taip pat naudojami kaip pagrindiniai religiniai, administraciniai ir socialiniai centrai. Dzongai visada turi dviej\xc5\xb3 tip\xc5\xb3 patalpas: viena j\xc5\xb3 dalis skiriama karin\xc4\x97ms ir administracin\xc4\x97ms funkcijoms, o kita\xc2\xa0\xe2\x80\x93 religin\xc4\x97ms ir naudojama kaip vienuolynas. Tradici\xc5\xa1kai dzonguose visada reziduodavo du vadovai: karinis-administracinis valdytojas ir religinis valdytojas, arba vietos lama. Dzongo funkcijos simbolizuodavo dvasin\xc4\x97s ir pasaulietin\xc4\x97s vald\xc5\xbeios vienov\xc4\x99._NEWLINE_Taikos metu buvo naudojama daugiausia religin\xc4\x97 dzong\xc5\xb3 funkcija. Jie tapdavo bendruomen\xc4\x97s susib\xc5\xabrimo vieta, \xc4\x8dia b\xc5\xabdavo \xc5\xa1ven\xc4\x8diamos kasmetin\xc4\x97s \xc5\xa1vent\xc4\x97s. Karo metu vietos bendruomen\xc4\x97 \xc4\x8dia sl\xc4\x97pdavosi nuo prie\xc5\xa1o._NEWLINE_Dzongai Tibete ir Butane sutapdavo su administraciniais centrais, kurie irgi buvo vadinami tuo pa\xc4\x8diu terminu. Iki XX a. vidurio visa Tibeto teritorija tradici\xc5\xa1kai buvo dalinama \xc4\xaf 53 dzongus. Dabartinio Butano administracinis vienetas dzongkhagas ir jo valdytojas dzongponas irgi kil\xc4\x99 i\xc5\xa1 \xc5\xa1io termino.\n_START_SECTION_\nArchitekt\xc5\xabriniai ypatumai\n_START_PARAGRAPH_\nTradici\xc5\xa1kai dzongai statomi be i\xc5\xa1ankstini\xc5\xb3 br\xc4\x97\xc5\xbeini\xc5\xb3, o dzongo viet\xc4\x85, dyd\xc4\xaf, i\xc5\xa1sid\xc4\x97stym\xc4\x85 nustatydavo budizmo dvasininkas, atlikdamas specialias ceremonijas. Dzongo planas tur\xc4\x97davo atkartoti budizmo mandal\xc4\x85, ir jame viskas tur\xc4\x97jo savo simbolik\xc4\x85. Feodaliniu laikotarpiu dzong\xc5\xb3 statyboje ir prie\xc5\xbei\xc5\xabroje dalyvaudavo valstie\xc4\x8diai, kuri\xc5\xb3 \xc5\xa1eimos tur\xc4\x97jo prievol\xc4\x99 kasmet si\xc5\xb3sti tam tikr\xc4\x85 skai\xc4\x8di\xc5\xb3 \xc5\xbemoni\xc5\xb3 darbui, kuomet lauko darbai b\xc5\xabdavo pasibaig\xc4\x99.\n_START_SECTION_\nPad\xc4\x97tis ir i\xc5\xa1or\xc4\x97\n_START_PARAGRAPH_\nDzong\xc5\xb3 architekt\xc5\xabra labai stipriai \xc4\xaftakota vietini\xc5\xb3, taip pat gretim\xc5\xb3 kult\xc5\xabr\xc5\xb3 (ind\xc5\xb3, kin\xc5\xb3) tradicij\xc5\xb3._NEWLINE_Vietin\xc4\x97 \xc4\xaftaka rei\xc5\xa1kiasi per pa\xc4\x8di\xc4\x85 pastato form\xc4\x85. Kaip ir kasdieniniams Tibeto gyvenamiesiems pastatams, jiems b\xc5\xabdinga siaur\xc4\x97janti \xc4\xaf vir\xc5\xa1\xc5\xb3 forma, masyvios sienos. Dzongai tradici\xc5\xa1kai statomi i\xc5\xa1 akmen\xc5\xb3 ir da\xc5\xbeomi baltai. Aplink vis\xc4\x85 perimetr\xc4\x85 per sien\xc5\xb3 vidur\xc4\xaf nupie\xc5\xa1iama raudona juosta (kemar), kartais su auksiniais skrituliais. D\xc4\x97l gynybini\xc5\xb3 tiksl\xc5\xb3 apa\xc4\x8dioje beveik n\xc4\x97ra lang\xc5\xb3, jie susikaup\xc4\x99 vir\xc5\xa1utin\xc4\x97je pastato dalyje. Dzong\xc5\xb3 durys nedidel\xc4\x97s, bet labai sunkios, medin\xc4\x97s, kaustytos gele\xc5\xbeimi._NEWLINE_Kini\xc5\xa1ka ir indi\xc5\xa1ka (nepalieti\xc5\xa1ka) \xc4\xaftaka rei\xc5\xa1kiasi pirmiausia stog\xc5\xb3 formoje: stogai yra lenkti, neretai sudedami keli stogai vienas ant kito ma\xc5\xbe\xc4\x97jan\xc4\x8dia tvarka. Stogai yra statomi i\xc5\xa1 kietmed\xc5\xbeio ir bambuko, tradici\xc5\xa1kai nenaudojami vinys. Kraigas labai gausiai dekoruojamas. Stoguose buvo paliekamos ertm\xc4\x97s, taip sukuriant v\xc4\x97dinam\xc4\x85 pastog\xc4\x99. Tradici\xc5\xa1kai stogai b\xc5\xabdavo dengiami \xc4\x8derp\xc4\x97mis, bet pastaruoju metu jas pakei\xc4\x8dia skardiniai lak\xc5\xa1tai ir yra labai nedaug i\xc5\xa1likusi\xc5\xb3 dzong\xc5\xb3 su \xc4\x8derpiniais stogais._NEWLINE_Dzongams buvo parenkama strategi\xc5\xa1kai tinkama vieta, da\xc5\xbeniausiai kalvos vir\xc5\xa1\xc5\xabn\xc4\x97je, kad b\xc5\xabt\xc5\xb3 lengviau steb\xc4\x97ti prie\xc5\xa1\xc4\x85. Tuo atveju, jeigu dzongas b\xc5\xabdavo pastatomas \xc5\xbeemiau (pvz., Rimpungo dzongas Pare), prie jo ant kalvos b\xc5\xabdavo statomas atskiras steb\xc4\x97jimo bok\xc5\xa1tas (ta dzong). Tik keletas dzong\xc5\xb3 (pvz., Punakoje) stovi visi\xc5\xa1koje lygumoje, ta\xc4\x8diau tuo atveju jie yra apsaugoti upi\xc5\xb3.\n_START_SECTION_\nVidus\n_START_PARAGRAPH_\nDzong\xc5\xb3 viduje yra nedengtas kiemas, aplink kur\xc4\xaf i\xc5\xa1sid\xc4\x97st\xc4\x99 administracin\xc4\x97s ir religin\xc4\x97s paskirties patalpos. Kiemo viduryje da\xc5\xbeniausiai stovi pagrindin\xc4\x97 dzongo \xc5\xa1ventykla, kuri neretai b\xc5\xabna gerokai i\xc5\xa1lindusi \xc4\xaf vir\xc5\xa1\xc5\xb3 ir naudojama kaip steb\xc4\x97jimo bok\xc5\xa1tas ar citadel\xc4\x97 (utse)._NEWLINE_Kiemas da\xc5\xbeniausiai dalijamas \xc4\xaf dvi dalis, kuri\xc5\xb3 viena buvo skiriama vienuoliams ir religin\xc4\x97ms reikm\xc4\x97ms, o kita\xc2\xa0\xe2\x80\x93 administracin\xc4\x97ms. Po dzongu b\xc5\xabdavo gil\xc5\xabs ir \xc5\xa1ali r\xc5\xabsiai sud\xc4\x97ti kra\xc5\xa1to gyventoj\xc5\xb3 duokl\xc4\x99, kuri buvo ne\xc5\xa1ama produktais. \xc5\xa0iuos produktus naudodavo valdytojas, bet jie buvo reikalingi ir karo atveju, kad gyventojai, u\xc5\xbesidar\xc4\x99 tvirtov\xc4\x97je, gal\xc4\x97t\xc5\xb3 pramisti.\n_START_SECTION_\nTibeto dzongai\n_START_PARAGRAPH_\nDzong\xc5\xb3 prototipai buvo Tibeto gynybiniai bok\xc5\xa1tai, kurie minimi jau Kinijos Han dinastijos \xc5\xa1altiniuose. J\xc5\xb3 pavyzd\xc5\xbei\xc5\xb3 beveik n\xc4\x97ra i\xc5\xa1lik\xc4\x99, i\xc5\xa1skyrus kelete viet\xc5\xb3 aptinkamus labai primityvius \xe2\x80\x9edemon\xc5\xb3 bok\xc5\xa1tus\xe2\x80\x9c, kurie yra laikomi visos Tibeto architekt\xc5\xabros i\xc5\xa1takomis. \xc5\xa0ie bok\xc5\xa1tai dav\xc4\x97 prad\xc5\xbei\xc4\x85 centriniams gynybiniams dzong\xc5\xb3 bok\xc5\xa1tams (utse). Nuo VII\xe2\x80\x93VIII a. Tibete paplito kitas statinio tipas\xc2\xa0\xe2\x80\x93 kharai (mKhar), kurie buvo daugiausia rezidencin\xc4\x97s tvirtov\xc4\x97s, gyvenamos karali\xc5\xb3 ir didik\xc5\xb3. Vienas pirm\xc5\xb3j\xc5\xb3 khar\xc5\xb3 buvo pastatytas Jarlungo sl\xc4\x97nyje, i\xc5\xa1 kurio kilo Tibeto valstyb\xc4\x97. Jis sunaikintas per kult\xc5\xabrin\xc4\x99 revoliucij\xc4\x85._NEWLINE_Dzongai, kuri\xc5\xb3 statybos tradicijos prasid\xc4\x97jo apie XI a., Tibetui suskilus \xc4\xaf atskiras kunigaik\xc5\xa1tystes, susiformavo \xc4\xaftakojami tiek gynybini\xc5\xb3 bok\xc5\xa1t\xc5\xb3, tiek khar\xc5\xb3. Seniausias j\xc5\xb3 pavadinimas buvo tikriausiai indi\xc5\xa1kos kilm\xc4\x97s phodrang (pho brang). Juos statydavo atskir\xc5\xb3 valstyb\xc4\x97li\xc5\xb3 kunigaik\xc5\xa1\xc4\x8diai ir pirmiausia naudojo gynybinei paskir\xc4\x8diai._NEWLINE_1354\xc2\xa0m. Tibetas buvo suvienytas, valdant Phagmod\xc5\xb3 dinastijai, ir vietoje sen\xc5\xb3j\xc5\xb3 kunigaik\xc5\xa1tys\xc4\x8di\xc5\xb3 (vadinam\xc5\xb3j\xc5\xb3 trylikos miriarchij\xc5\xb3, Trikor) buvo sukurta smulkesni\xc5\xb3 dzong\xc5\xb3 sistema. Vald\xc5\xbeiai lojal\xc5\xabs asmenys buvo skiriami dzong\xc5\xb3 valdytojais (dzongponais) ir kontroliuodavo administracin\xc4\xaf vienet\xc4\x85. Did\xc5\xbeiausias Tibeto pastatas, \xc4\xaftakotas dzong\xc5\xb3 architekt\xc5\xabros buvo Potala._NEWLINE_Ta\xc4\x8diau Tibete dzongai niekada ne\xc4\xafgijo tokios pasaulietin\xc4\x97s ir dvasin\xc4\x97s vald\xc5\xbeios vienov\xc4\x97s, kaip Butane. Dzongai \xc4\x8dia buvo laikomi pirmiausia administraciniais-kariniais statiniais, o religin\xc4\x99 funkcij\xc4\x85 tur\xc4\x97jo vienuolynai (gompa)._NEWLINE_1950\xc2\xa0m. KLR armijai u\xc5\xbe\xc4\x97mus Tibet\xc4\x85, dzong\xc5\xb3 sistema buvo panaikinta. Kaip ir vienuolynai, dzongai buvo masi\xc5\xa1kai naikinami Kult\xc5\xabrin\xc4\x97s revoliucijos laikais. \xc5\xa0iuo metu yra i\xc5\xa1lik\xc4\x99 du dzong\xc5\xb3 architekt\xc5\xabros pavyzd\xc5\xbeiai Tibete\xc2\xa0\xe2\x80\x93 rekonstruoti Potalos r\xc5\xabmai ir apgriuv\xc4\x99s Gjants\xc4\x97 dzongas, kuriame \xc4\xafkurtas muziejus.'